CELEX: 62019TN0775
Language: fi
Date: 2019-11-12 00:00:00
Title: asia T-775/19: Kanne 12.11.2019 – Sheldon ja Kingfisher International v. komissio

10.2.2020   
            
            
               FI
            
            
               Euroopan unionin virallinen lehti
            
            
               C 45/57
            
         
      Kanne 12.11.2019 – Sheldon ja Kingfisher International v. komissio
      (asia T-775/19)
      (2020/C 45/49)
      Oikeudenkäyntikieli: englanti
      
         Asianosaiset
      
      
         Kantajat: Sheldon Holdings Ltd (Lontoo, Yhdistynyt kuningaskunta) ja Kingfisher International Holdings Ltd (Lontoo) (edustajat: asianajajat G. Motta ja N. Baeten)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan valtiontuesta SA.44896, jonka Yhdistynyt kuningaskunta on myöntänyt ulkomaisten väliyhteisöjen konsernirahoitukseen sovellettavan poikkeuksen nojalla, 2.4.2019 annetun komission päätöksen (EU) 2019/1352 (EUVL 2019 L 216, s. 1) kokonaisuudessaan
               
            
                  —
               
               
                  vaihtoehtoisesti kumoamaan komission päätöksen (EU) 2019/1352 siltä osin kuin siinä todetaan, että Taxation (International and Other Provisions) Act 2010:n 371ID jakso merkitsee Euroopan unionin toiminnasta tehdyn sopimuksen 107 artiklan 1 kohdassa tarkoitettua lainvastaista valtiontukea
               
            
                  —
               
               
                  vaihtoehtoisesti kumoamaan komission päätöksen (EU) 2019/1352 2, 3 ja 4 artiklan
               
            
                  —
               
               
                  joka tapauksessa velvoittamaan Euroopan komission korvaamaan tästä kanteesta aiheutuvat oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat 11 kanneperusteeseen.
      
                  1)
               
               
                  Ensimmäinen kanneperuste perustuu siihen, että komissio valitsi virheellisen viitejärjestelmän valikoivuutta koskevaa arviointiaan varten. Konsernirahoitukseen sovellettava poikkeus (riidanalainen toimenpide) ei kantajien mukaan merkitse asianmukaiseen viitejärjestelmään verrattuna lainkaan poikkeusta eikä ole valikoiva.
               
            
                  2)
               
               
                  Toinen kanneperuste perustuu siihen, että komissio ymmärsi perustavanlaatuisesti väärin valitsemansa viitejärjestelmän ensisijaisen tavoitteen luonteen eikä ottanut huomioon kaikkia kyseisen järjestelmän tavoitteita, minkä seurauksena se sovelsi epätäydellistä ja hypoteettista viitejärjestelmää.
               
            
                  3)
               
               
                  Kolmas kanneperuste perustuu siihen, että komissio arvioi riidanalaisen toimenpiteen roolin perustavanlaatuisesti virheellisellä tavalla ja otti riittämättömästi huomioon sen lainsäädäntöteknisen perustan. Oikein ymmärrettynä riidanalainen toimenpide ei kantajien mukaan merkitse poikkeusta komission valitsemasta viitejärjestelmästä.
               
            
                  4)
               
               
                  Neljäs kanneperuste perustuu siihen, että komissio totesi virheellisesti, että riidanalaisella toimenpiteellä tehtiin ero sellaisten yritysten välillä, jotka voitiin sen valitseman viitejärjestelmän valossa rinnastaa toisiinsa.
               
            
                  5)
               
               
                  Viides kanneperuste perustuu siihen, että komissio ei ymmärtänyt, että riidanalainen toimenpide ei merkitse valikoivaa etua, koska se on johdettavissa komission valitseman viitejärjestelmän johtavista periaatteista ja sen luonteesta ja on kyseisen järjestelmän toimivuudelle ja tehokkuudelle välttämätön mekanismi.
               
            
                  6)
               
               
                  Kuudes kanneperuste perustuu siihen, että komission päätös ylittää komissiolle valtiontukien alalla kuuluvan toimivallan ja loukkaa Yhdistyneen kuningaskunnan verotuksellista itsemääräämisoikeutta.
               
            
                  7)
               
               
                  Seitsemäs kanneperuste perustuu siihen, että riidanalaista toimenpidettä koskenut komission tutkintamenettely oli Euroopan unionin toiminnasta tehdyn sopimuksen 108 artiklan 2 kohdan ja asetuksen (EU) 2015/1589 (1) 6 artiklan sekä Euroopan unionin perusoikeuskirjan 41 artiklassa vahvistetun hyvän hallinnon periaatteen vastainen.
               
            
                  8)
               
               
                  Kahdeksas kanneperuste perustuu siihen, että komissio laiminlöi Euroopan unionin toiminnasta tehdyn sopimuksen 296 artiklan mukaisen perusteluvelvollisuutensa.
               
            
                  9)
               
               
                  Yhdeksäs kanneperuste perustuu siihen, että komissio ei katsonut, että Taxation (International and Other Provisions) Act 2010:n 371ID jakso oli täysin perusteltu eikä merkinnyt valikoivaa etua.
               
            
                  10
               
               
                  Kymmenes kanneperuste perustuu siihen, että tukea ei olisi pitänyt määrätä takaisinperittäväksi, sillä tuomion Cadbury Schweppes (2) (C-196/04) mukaan takaisinperiminen olisi sijoittautumista koskevaa perusvapautta koskevien unionin oikeuden yleisten periaatteiden vastaista.
               
            
                  11
               
               
                  Yhdestoista kanneperuste perustuu siihen, että tukea ei olisi pitänyt määrätä takaisinperittäväksi, koska komissio ylitti takaisinperintää koskevien määräysten osalta toimivaltansa ja loukkasi sääntöjenvastaisen valtiontuen takaisinperimistä koskevia unionin oikeuden yleisiä periaatteita.
               
            
         (1)  Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä 13.7.2015 annettu neuvoston asetus (EU) 2015/1589 (EUVL 2015 L 248, s. 9).
      
         (2)  Unionin tuomioistuimen 12.9.2006 antama tuomio Cadbury Schweppes plc ja Cadbury Schweppes Overseas Ltd v. Commissioners of Inland Revenue (asia C-196/04, EU:C:2006:554).